 የአስተዳደሩ ሊዝ ቦርድ የሰጠው ውሳኔ እንዲጣስ የሚደረገው ሩጫ ባለድርሻዎችን አስቆጥቷል
- ጉዳዩ በፍርድ ቤት ከመታገዱም በተጨማሪ ሹሞችን በሐሳብ አለያይቷልበአቶ ኩማ ደመቅሳ ይመራ የነበረው የአዲስ አበባ ከተማ አስተዳደር የመሬት ልማትና አስተዳደር ሊዝ ቦርድ፣ በልደታ መልሶ ማልማት ተነሽዎች ላይ ያስተላለፈው ውሳኔ እንዲጣስ የሚደረገው ሩጫ ባለድርሻዎችን ማስቆጣቱ ተጠቆመ፡፡ በቀድሞው ከንቲባ ኩማ ደመቅሳና በካቢኔያቸው በልደታ መልሶ ማልማት የተነሱና በቀድሞ ቀበሌ 07/14 ውስጥ የቀበሌና የመንግሥት ቤቶች ኤጀንሲ የንግድ ቤት ተከራይተው የነበሩ 55 ተነሽዎች፣ በአክሲዮን ተደራጅተው ‹‹ዊዝደም የገበያ ማዕከል አክሲዮን ማኅበር›› ስም 1,350 ካሬ ሜትር ቦታ፣ በካሬ ሜትር 1,998.56 ብር ሒሳብ፣ በዚያው በልደታ ለመልሶ ማልማት በፈረሰው ቦታ ላይ እንዲሰጣቸው ውሳኔ አስተላልፏል፡፡ ካቢኔው ውሳኔውን ያስተላለፈው ለ54 ሰዎች ሆኖ አንድ ተነሽ ቀደም ብለው በማመልከታቸው ‹‹የተቀመጠውን መሥፈርት ካሟሉ ይካተቱ›› ባለው መሠረት፣ ግለሰቡ በሦስት ቀናት ውስጥ በትዕዛዙ መሠረት አሟልተው በመቅረባቸው፣ ተካተው ቁጥራቸው 55 መድረሱን ሰነዶች ያመለክታሉ፡፡ የአቶ ኩማ ካቢኔ ማለትም የአዲስ አበባ ከተማ አስተዳደር የመሬት ልማትና አስተዳደር ቦርድ፣ ኅዳር 11 ቀን 2004 ዓ.ም. ከላይ ለተጠቀሱትና በአክሲዮን ለተደራጁት 55 አባላት ውሳኔውን ካስተላለፈ በኋላ፣ ‹‹በመልሶ ማልማቱ የተፈናቀሉ ናቸው›› በሚል አራት ግለሰቦች በአክሲዮን ማኅበሩ ውስጥ እንዲካተቱ ጥያቄ ያቀርባሉ፡፡ ከልደታ ክፍለ ከተማ መሬት ልማትና ማኔጅመንት ጽሕፈት ቤት እስከ ከንቲባ ጽሕፈት ቤት ድረስ አቤቱታቸውን በማሰማታቸው ከንቲባ ድሪባ ኩማ፣ የአስተዳደሩ ፍትሕ ጽሕፈት ቤት የቀድሞው ካቢኔ ያስተላለፈውን ውሳኔ አጥንቶ አስተያየት እንዲያቀርብ ትዕዛዝ መስጠታቸውን ሰነዶች ይገልጻሉ፡፡ ፍትሕ ቢሮው ለከንቲባው ጽፎ የላከው አስተያየት ምን እንደሆነ ባይታወቅም፣ የአስተዳደሩ መሬት ልማትና ማኔጅመንት ቢሮ በቁጥር አ/አ/አመልማቢ/81/2145/06፣ ለልደታ ክፍለ ከተማ አስተዳደር የመሬት ልማትና ማኔጅመንት ጽሕፈት ቤት የጻፈው ደብዳቤ ‹‹የፍትሕ ቢሮ በሰጠው አስተያየት መሠረት በካቢኔው ውሳኔ ውስጥ ያልተካተቱት አራት ግለሰቦች በአክሲዮኑ ውስጥ እንዲካተቱ›› ብሎ እንደጻፈለት ሰነዶቹ ያመለክታሉ፡፡ የልደታ ክፍለ ከተማ የመሬት ልማትና ማኔጅመንት ጽሕፈት ቤት ለዊዝደም ገበያ ማዕከል አክሲዮን ማኅበር ‹‹የሦስት ቀናት ማስጠንቀቂያ›› ብሎ የጻፈው ደብዳቤ እንደሚያስረዳው፣ አንድ ግለሰብ በመተው ሦስቱን አቤቱታ አቅራቢዎች በሦስት ቀናት ውስጥ እንዲያካትቱ አሳውቆ፣ የማያካትቱ ከሆነ በመገንባት ላይ ያለው ሕንፃ (አራተኛ ፎቅ ደርሷል) ላይ ሕጋዊ ዕርምጃ እንደሚወስድ አሳውቋል፡፡ ባለድርሻዎቹ በካቢኔ ተወስኖ የሊዝ ውል ገብተው ክፍያ ፈጽመውና ግንባታ ጀምረው አራተኛ ፎቅ ላይ ከደረሱ በኋላ፣ በሹማመንትና በግለሰቦች ጫና ምክንያት ሕግ ለመጣስ የሚያስገድዳቸው ነገር እንደሌለ በመመካከር፣ የጽሕፈት ቤቱን አስገዳጅ ትዕዛዝ በማለፍ ሥራቸውን መሥራት በመቀጠላቸው፣ የክፍለ ከተማ መሬት ልማትና ማኔጅመንት ጽሕፈት ቤት ግንባታ እንዲያቆሙ የእግድ ትዕዛዝ እንዲደርሳቸው አድርጓል፡፡ የክፍለ ከተማው የመሬት ልማትና ማኔጅመንት ጽሕፈት ቤት ኃላፊ አቶ ለምለም ገብረ ሚካኤል ፊርማ የደረሳቸውን የግንባታ ዕግድ የተመለከቱት የዊዝደም ገበያ ማዕከል ባለድርሻዎች፣ ሥራቸውን አቁመው የሄዱት ወደ ፍርድ ቤት መሆኑንም ሰነዶቹ ይጠቁማሉ፡፡ በሕጋዊ መንገድ ከከተማ አስተዳደሩ ጋር የሊዝ ውል ፈጽመውና ክፍያ ከፍለው ግንባታውን በማፋጠን ላይ እያሉ፣ የክፍለ ከተማው መሬት ልማትና ማኔጅመንት ጽሕፈት ቤት ጣልቃ እየገባ ሊያሠራቸው እንዳልቻለ፣ ለፌዴራል የመጀመሪያ ደረጃ ፍርድ ቤት 14ኛ ፍትሐ ብሔር ችሎት አቤቱታ አቅርበዋል፡፡ ፍርድ ቤቱም የክፍለ ከተማው መሬት ልማትና ማኔጅመንት ጽሕፈት ቤት፣ ‹‹የሕንፃው ግንባታ ይቁም፣ የሊዝ ውሉ ይቋረጥ›› በማለት የወሰደው ዕርምጃ ተለዋጭ ትዕዛዝ እስከሚሰጥ ድረስ ታግዶ እንዲቆይ አዟል፡፡ የሊዝ ውል ከተፈጸመ፣ ቅድሚያ ክፍያ ከተከፈለና የሊዝ ቦርዱ በቦታውና በባለድርሻዎቹ ብዛት ላይ ውሳኔ ከሰጠ በኋላ፣ በመልሶ ማልማት የተነሱ መሆኑ ተጠቅሶ በአክሲዮኑ ውስጥ እንዲካተቱ በጠየቁት ግለሰቦች ላይ የክፍለ ከተማው ሥራ አስፈጻሚ ለከንቲባው በጻፉት ደብዳቤ የውሳኔ ሐሳባቸውን አስተላልፈዋል፡፡ አቶ ኪዳነ ማርያም በርሔ የተባሉት የልደታ ክፍለ ከተማ ሥራ አስፈጻሚ ለከንቲባው የጻፉት የውሳኔ ሐሳብ እንደሚገልጸው፣ የአዲስ አበባ ከተማ አስተዳደር ካቢኔ አራቱ ግለሰቦች ምንም እንኳን የኪራይ ውል ባይኖራቸውም፣ በማኅበሩ እንዲካተቱ ብሎ የወሰነው ውሳኔ ከመመርያ ቁጥር 3/2002 እና ሰርኩላር ቁ/አ/አሥ/01/26/281 አንፃር በአሠራር ላይ ክፍተት የሚፈጥር ነው፡፡ በአክሲዮን ተደራጅተው፣ ሕጋዊ ዕውቅና አግኝተው፣ ካርታ አውጥተውና ወደ ተጨባጭ ተግባር ከገቡ በኋላ ይካተቱ ማለት ለቀጣይ አሠራርም ክፍተት የሚፈጥር በመሆኑ፣ የከተማው ካቢኔ ከግምት ውስጥ አስገብቶ እንደገና እንዲመለከተው በማሳሰብ፣ አካሄዱ አግባብ አለመሆኑን አሳውቀዋል፡፡ የከንቲባ ኩማና ካቢኔያቸው ውሳኔን በሚመለከት የአስተዳደሩ ፍትሕ ቢሮ አስተያየት ሰጥቷል በሚል (የሰጠው አስተያየት ባይታወቅም)፣ በአስተዳደሩ መሬት ልማትና ማኔጅመንት ቢሮ በመልሶ ማልማት ተነሽዎች ናቸው የተባሉት አራት ሰዎች እንዲካተቱ የሚደረገው ግፊት፣ የቢሮውን ሹሞች ወይም ኃላፊዎች ጭምር እርስ በርሳቸው አለመስማማታቸውን የተለዋወጧቸው ሰነዶች ያመለክታሉ፡፡ የፍትሕ ቢሮው ከንቲባው ባዘዙት መሠረት አስተያየት መስጠቱን እንጂ፣ አስተያየቱ ውሳኔ አለመሆኑን የገለጹት የመሬት ልማት ማኔጅመንት ኃላፊዎች፣ አስተያየት የተሰጠው አካል (ከንቲባ ጽሕፈት ቤት) አስተያየቱን ካለው አሠራር ጋር አጢኖና ተገቢነቱን አምኖበት ሊቀበለው እንደሚገባ አሳስበዋል፡፡ ጉዳዩ በሕግ ተይዞ በፍርድ ቤት በሒደት ላይ የሚገኝ ከመሆኑም በተጨማሪ፣ ፍርድ ቤቱ በሰጠው ትዕዛዝ ላይ ሌላ ተለዋጭ ትዕዛዝ እስከሚሰጥ ድረስ ወደ ሌላ ተግባር መገባቱ፣ በፍርድ ቤቱ ሥራ ላይ ጣልቃ መግባትና የፍርድ ቤቱን ትዕዛዝ አለማክበር በመሆኑ፣ በሕግ ተጠያቂነትን ሊያስከትል እንደሚችል አስገንዝበዋል፡፡ አክሲዮን ማኅበሩም ከመንግሥት ጋር በገባው የሊዝ ውል መሠረት የገባውን ውል ባለመወጣቱ፣ ውሉ ሊቋረጥና አክሲዮን ማኅበሩ የወሰደውን መሬት እንዲመልስ ማድረግ እንደሚቻል የሚገልጸው የውል አንቀጽ በሚገባ መታየት እንዳለበትም አሳስበዋል፡፡ ባለድርሻዎቹ መንግሥት በፈቀደላቸው የማልማት ሥራ ላይ ተሰማርተው ሥራቸውን በማፋጠን ላይ እያሉ ሥራቸውን የሚያደናቅፍ ነገር መግጠሙ እንዳሳዘናቸው ገልጸው፣ አሠራሩ ለመንግሥትም ሆነ ለሕዝብ የማይጠቅም ከመሆኑም በተጨማሪ፣ በልማት ላይ የተሰማሩ ባለሀብቶችን የሚያሠጋ በመሆኑ የሚመለከተው አካልና መንግሥት ትኩረት ሰጥተው በመመልከት አፋጣኝ ውሳኔ እንዲሰጧቸው ጠይቀዋል፡፡ የልደታ ክፍለ ከተማ መሬት ልማትና ማኔጅመንት ጽሕፈት ቤት ኃላፊ አቶ ለምለም ገብረ ሚካኤልን ሪፖርተር በቢሮአቸው ተገኝቶ ሲያነጋግራቸው፣ አስተዳደሩ ጉዳዩን ወደ ጽሕፈት ቤቱ ሲገፋው አንዳንድ ነገሮችን ለማድረግ የሞከሩ ቢሆንም፣ ክፍለ ከተማው ማስተናገድ የሚችለው ከ250 ካሬ ሜትር በታች ላይ ያለ ልማት በመሆኑ ጉዳዩ እንደማይመለከታቸውና በአስተዳደሩ ማለቅ እንዳለበት ተናግረዋል፡፡ የመሬት ልማትና ማኔጅመንት ቢሮ ኃላፊን ለማግኘት በተደረገው ጥረት፣ የመሬት ልማት ማኔጅመንት ኮሙዩኒኬሽን ሠራተኞች ጉዳዩን አጣርተው ምላሽ እንደሚሰጡ የተገለጸ ቢሆንም፣ ምላሽ ሳይሰጡ ቀርተዋል፡፡ የፍትሕ ቢሮ ኃላፊዎችን በተደጋጋሚ ለማግኘት የተደረገው ጥረት አልተሳካም፡፡